Excesul de zel al poliţiştilor devine îngrijorător. Nu e suficient că şicanează şoferii de pe Uber şi Bolt în timp ce îi lasă în pace pe taximetriştii jegoşi şi ţepari. Poliţiştii au început să se ia de părinţii care îşi duc copiii în cârcă. E cazul lui Marian, din Berceni, care plimba copilul prin parcul Tineretului, când a fost oprit de o patrulă rutieră.

“Mi-au cerut licenţa de taxi. Le-am zis că nu am. M-au pus să mă descalţ, au zis că mă lasă 3 luni fără clienţi. Copilului i-a luat îngheţata şi a zis să se înveţe minte să mai cheme piraţi şi ilegalişti”, spune Marian, părintele amendat.

Alţii au păţit-o şi mai nasol. O femeie care avea gemeni într-un cărucior a luat amendă dublă, pentru că făcea cursă ilegală de microbuz. Poliţiştii se scuză: “I-am cerut foaia de drum, RCA-ul, rovinieta, extinctor, trusă medicală în termen, ITP-ul la cărucior, cauciucuri de vară. N-avea nimic. Nici şpagă n-a vrut să dea. Şi mirosea a Aperol. Păi ce facem aici?”, spune Robert Acrişor, poliţist rutier.